রাস্তায় রাস্তায় বিক্ষোভ, জ্বলছে বাস! কুকি বিদ্রোহে ফের হুলুস্থুল মণিপুরে

ওয়েব ডেস্ক: রাষ্ট্রপতি শাসন (President Rule) জারি করেও শান্তি ফেরানো যায়নি মণিপুরে (Manipur)। ইতিমধ্যে স্বরাষ্ট্রমন্ত্রী অমিত শাহর (Amit Shah) নির্দেশে রাজ্যের গুরুত্বপূর্ণ সড়কগুলিকে সব সম্প্রদায়ের জন্য খুলে দেওয়া হয়েছে। কিন্তু তারপর নতুন করে সংঘর্ষের সূত্রপাত হয়েছে। ইম্ফল-ডিমাপুর হাইওয়েতে কুকি-জু সম্প্রদায়ের সঙ্গে নিরাপত্তা বাহিনীর সংঘর্ষে এক ব্যক্তির মৃত্যু হয়েছে। আহত হয়েছেন ২৭ জন নিরাপত্তা কর্মী।

স্বরাষ্ট্রমন্ত্রীর নির্দেশ অনুযায়ী শনিবার থেকে মণিপুরে অবাধ যান চলাচল নিশ্চিত করতে পুলিশি নিরাপত্তায় বিভিন্ন জেলায় বাস পাঠানো হচ্ছিল। সেই সময় ইম্ফল থেকে কাঙ্গপোকপিগামী একটি বাসের পথ আটকে দেয় একদল মহিলা বিক্ষোভকারী। বারবার অনুরোধ করেও রাস্তা সচল করা সম্ভব হয়নি। ফলে পরিস্থিতি নিয়ন্ত্রণে আনতে নিরাপত্তা বাহিনী লাঠিচার্জ ও কাঁদানে গ্যাস ব্যবহার করে। এতে ১৬ জন বিক্ষোভকারী আহত হন।

আরও পড়ুন: আচমকা বুকে ব্যথা ! হাসপাতালে ভর্তি উপরাষ্ট্রপতি ধনখড়

এই সংঘর্ষের পর কুকি সম্প্রদায়ের আরও লোকজন জড়ো হয়ে পুলিশের ওপর হামলা চালায়। বাস ও এসকর্ট গাড়ির ওপর পাথর ছোড়া হয়। এমনকি একটি বাসেও আগুন ধরিয়ে দেওয়া হয়। পুলিশি বিবৃতিতে জানানো হয়েছে, সংঘর্ষে নিরাপত্তা বাহিনীর ২৭ জন সদস্য আহত হয়েছেন। তাঁদের মধ্যে দু’জনের অবস্থা আশঙ্কাজনক। এদিকে সংঘর্ষের মধ্যে কাঙ্গপোকপির এক বিক্ষোভকারী গুলিবিদ্ধ হয়ে মারা যান। এর পরই পরিস্থিতি আরও উত্তপ্ত হয়ে ওঠে। প্রতিবাদস্বরূপ কুকি সম্প্রদায়ের পক্ষ থেকে রাজ্যের বিভিন্ন জেলায় বনধের ডাক দেওয়া হয়েছে।

As per decision of the State Government dated 7th March, 2025 to arrange bus service by Manipur State Transport Buses under security escort to alleviate public inconveniences as an initiative towards bringing normalcy in the State from 8th March, 2025, Manipur State Transport Bus…

— Manipur Police (@manipur_police) March 8, 2025

প্রসঙ্গত, দীর্ঘদিন ধরেই অশান্ত মণিপুর। রাষ্ট্রপতি শাসনের মধ্যেও উত্তেজনা প্রশমিত হয়নি। বরং নতুন করে মাথাচাড়া দিয়ে উঠেছে হিংসা। পরিস্থিতি নিয়ন্ত্রণে আনতে প্রশাসন বাড়তি সতর্কতা অবলম্বন করছে। তবে সাধারণ মানুষের নিরাপত্তা কতটা নিশ্চিত করা যাবে, তা নিয়ে একটা উদ্বেগ থেকেই যাচ্ছে।